Polisielede glo erg deur Deneysville-inwoners aangerandFoto: SAPD, Facebook Lt. Livhuhani Hani, woordvoerder van die polisie, het gesê ŉ paar polisiebeamptes is omstreeks 11:40 na die Tshepiso-nedersetting ontbied, waar hulle gesien het hoe ŉ groep inwoners drie mans aanrand. “Die beamptes het ingegryp om die aanranding stop te sit en die skare van ongeveer 300 inwoners het hulle begin aanrand en hulle en hul voertuie met bottels en klippe bestook,” het Hani gesê. “Die polisiebeamptes het die skare probeer verjaag en versterkings van nabygeleë polisiestasies ontbied.” Volgens Hani het die polisiebeamptes tydens die voorval waarskuwingskote afgevuur en een van die inwoners is deur twee dwaalkoeëls in sy arm en maag getref. “Die inwoner, Speelman Mahlsela, is na die Fezi Ngubentombi-hospitaal in Sasolburg geneem,” het hy gesê. Hy kon nie die erns van Mahlsela se beserings bevestig nie. ŉ Saak van poging tot moord word ondersoek in verband met Mahlsela se skietwonde, terwyl ŉ saak van aanranding met die doel om ernstig te beseer ondersoek word in verband met die aanranding op die drie mans en die polisiebeamptes. “Niemand is nog in verband met die voorval in hegtenis geneem nie,” het Hani gesê.